|  |
| --- |
| LOGO ZAVOD CELJEOddelek za kmetijsko svetovanjeTrnoveljska cesta 1, 3000 Celje­­­­­tel. 03 42 55 515 fax 03 42 55 530 E pošta: igor.skerbot@ce.kgzs.siGSM: 041/426 514 |

Celje 17.4.2024

**Ukrepi po nizkih temperaturah in snegu v sredini aprila 2024**

Ohladitev in nizke temperature ter marsikje moker in težek sneg so na posevkih kmetijskih rastlin povzročili neugoden in neželen stres. Rastline so doživele velik šok, saj so ne 24 do 48 ur pred tem doživljale (pre)visoke pomladanske temperature in bile v stresu zaradi za ta letni čas previsokih temperatur. Takšna temperaturna nihanja vsekakor ne bodo ostala brez posledic, zato predlagamo ukrepanje in pomoč gojenim kmetijskim rastlinam tako poljščinam, zelenjadnicam, kot sadnim rastlinam in vinski trti.

Po nastalem šoku je vsekakor potrebno počakati na prvi možni trenutek in rastlinam pomagati s krepitvijo odpornosti in z blaženjem nastalega stresa. Na kmetijskih rastlinah nastale stresne pogoje najbolje zmanjšujemo z uporabo stimulatorjev rasti, ki so proti stresni pripravki in jih lahko uporabimo za krepitev prizadetih rastlin in pomoč pri obnovi nastalih poškodb in ponovnem zagonu rasti in razvoja ter dvig odpornosti in ob regeneraciji rastlinskih tkiv.

V ta namen lahko uporabimo biostimulatorje rasti, ki so pogosto narejeni iz rastlin ali rastlinskih delov npr. na osnovi morskih alg in vsebujejo koristne minerale in aminokisline. V Sloveniji je na voljo kar nekaj takšnih pripravkov, ki jih pridelovalci kmetijskih rastlin (tudi v ekološki pridelavi) lahko uporabljajo tudi kadar nimamo težav z nizkimi temperaturami, pozebo, sušo ali točo kot so npr.: **Protifert LMW, Delfan plus, Amalgerol Essence, Algoplasmin, Rasti Algovital plus, Folwin, Goemar, Aminovital, Plantonic, Phylgreen in Algaren.** Izven eko pridelave lahko uporabite tudi: **Drin, Rasti Epin ekstra, Agrofito, Begreen, Proteoleaf, Fertigonia** **UP5**, **Hascon M10 AD ….** Pred uporabo vseh navedenih sredstev preverite njihovo združljivost z ostalimi listnimi gnojili ali sredstvi za varstvo rastlin. Navedeni pripravki so uporabni tudi v primerih drugih stresnih pogojev kot so npr. vročinski in sušni stres, previsoke temperature, ob pozebi, po toči .... Mnogi sadjarji, vinogradniki in zelenjadarji ste glede na napovedano ohladitev izvedli priporočljive krepitve kmetijskih rastlin že pred ohladitvijo in padcem temperatur zraka iz skoraj 30°C na blizu ali celo pod 0°C, kar priporočajo mnogi ponudniki sredstev za dvig odpornosti.

**Sedaj** po nastalih stresnih pogojih in šoku **naj sledijo naslednja tretiranja z zgoraj navedenimi sredstvi v skladu s posameznimi navodili za uporabo teh sredstev**, da bo pomoč teh pripravkov imela želen in potreben učinek na prizadete kmetijske rastline.

Takšne krepitve priporočamo **tudi na od snega poležanih žitnih posevkih**, kjer bo poleglim žitnim rastlinam potrebna pomoč pri regeneraciji in čim boljšemu »pobiranju oz. dvigu« iz poležanosti zaradi težkega snega. Na žalost je zgodnja pomlad in toplo aprilsko vreme žita privedlo do tik pred klasitve ali celo v fazo klasenja, predvsem v zgodnjih sortah ječmena in tudi že pšenice. Zato bo zmanjševanje nastalega stresa imelo prav gotovo pozitiven učinek kljub višjim stroškov zaradi rabe biostimulativnih pripravkov.

Igor Škerbot, univ.dipl.inž.agr

svetovalec specialist II (za področje zelenjadarstva, okrasnih rastlin, poljedelstva, tudi v ekološkem kmetovanju) KGZS – Zavod CE